钦定古今图书集成/明伦汇编/氏族典/第346卷 > 周淙
## 钦定古今图书集成/明伦汇编/氏族典/第346卷 > 周淙

按《宋史周淙传》：“淙字彦广，长兴人。父需，以进士起家，
官至左中奉大夫。淙幼警敏力学，宣和间以父任为
郎。绍兴三十年，金渝盟，边事方兴，帅守难其选，首命
淙守滁阳，未赴，移越州，又徙濠梁淮楚。孝宗受禅，王
师进取虹县，中原之民翕然来归，扶老携幼，相属于
道。淙计口给食，行者犒以牛酒，至者处以室庐，人人”
感悦。张浚视师，驻于都梁，见淙辄称叹，且曰：“有急，公
当与我俱死。”淙亦感激，至谓头可断，身不可去。浚入
朝，悉陈其状，上嘉叹不已。进直徽猷阁、帅维扬。会钱
端礼以尚书宣谕淮东，复以淙荐，进直显谟阁，除两
浙转运副使。未几，知临安府。上言：“自古风化必自近
始。陛下躬履节俭，以示四方，而贵近奢靡，殊不知革。”
乃条上禁止十五事，上嘉纳之。进右文殿修撰、提举
江州太平兴国宫以归。明年卒。